**Jaavan sähkökatkos** oli Indonesian Jaavan saarella ollut sähkökatkos, joka alkoi 4. elokuuta 2019 klo 11.50 (UTC+7) ja kesti noin kahdeksan tuntia. Senkin jälkeen sähkön saanti oli osittain epävakaata vielä seuraavaan päivään saakka. Katko vaikutti ainakin 21,3 miljoonaan ihmiseen. Se oli maan suurin sähkökatkos viimeisen kahdenkymmenen vuoden aikana.

Vaikutusalueet
--------------

Sähkökatkoksista kärsiviin alueisiin kuuluivat Suur-Jakartan alue sekä Banten ja Länsi-Jaava. Länsi-Jaavassa sähkökatkoksista kärsineitä alueita olivat muun muassa Bandung, Bekasi, Cianjur, Cimahi, Cirebon, Garut, Karawang, Purwakarta, Majalaya, Sumedang, Tasikmalaya, Depok, Gunung Putri, Sukabumi ja Bogor. Bantenissa vaikutusalue oli Cilegon.

Syy
---

Valtion sähköyhtiö Perusahaan Listrik Negara kertoi alun perin sähkökatkosten syyksi häiriöt Suralayan voimalaitoksen kaasuturbiineissa 1–6 sekä muut häiriöt Cilegonin voimalaitoksella. PLN korjasi myöhemmin syyksi häiriön Ungaranin ja Pemalangin 500 kilovoltin siirtolinjalla, ja siksi energian siirto idästä länteen epäonnistui. Sähköyhtiö aikoo antaa korvauksia alennuksen muodossa kaikille katkoksesta kärsineille asiakkaille.

Vaikutukset
-----------

 Poliisi ohjaamassa liikennettä Bekasissa sähkökatkoksen aikana.
Sähkökatkos alkoi sunnuntaina 4. elokuuta klo 11.50 paikallista aikaa, jolloin Jakartan metron viranomaiset havaitsivat sähkönsyötössä häiriöitä eikä vastavalmistunut metro toiminut ja matkustajat joutuivat pysyttelemään vaunuissa odottamassa evakuoimista. Myös Jakartan pikaraitiotie ja KRL Commuterline (paikallisjuna) kärsivät sähkökatkoksesta, ja ainoa toimiva joukkoliikenneväline oli bussiliikennöintiä hoitava TransJakarta. Jakartan kuvernööri Anies Baswedan muutti TransJakartan ja Jakartan metrot loppupäiväksi maksuttomiksi.

Myös puhelinverkossa oli häiriöitä. Häiriöitä oli Telkomselin, Indosatin, XL Axiatan, 3:n ja Smartfrenin verkoissa, mikä aiheutti myös kyytipalveluille, kuten Gojekille ja Grabille, suuria ongelmia internetyhteyden puuttumisen vuoksi.

Sähkökatkoksesta kärsi noin 21,3 miljoonaa ihmistä. Sähkökatkos kesti noin kahdeksan tuntia. Joillekin Jakartan maaseutu- ja asuinalueille sähköä ei ollut palautettu keskiyön jälkeen. Joillakin alueilla sähkö oli alun perin palautettu keskiyöhön mennessä tai myöhemmin, mutta joissakin paikoissa katkos alkoi uudelleen.

Suuri osa Jakartan liikennevaloista lakkasi toimimasta, tietullien portit eivät toimineet ja sairaalat käyttivät varageneraattoreitaan. Lentoliikenteeseen katkoksella ei ollut vaikutusta.

Sähkökatkon vuoksi syttyi sunnuntai-iltana ja maanantaiaamuna kahdeksassa paikassa ainakin kahdeksan tulipaloa. Syynä oli luultavasti kynttilöiden käyttö valaisuun virrankatkon aikana.

Tilanteen normalisoiduttua Indonesian presidentti Joko Widodo ihmetteli valtion sähköyhtiön pääkonttorissa vieraillessaan, miksi sähköyhtiö ei toiminut nopeasti, ja kehotti yritystä laatimaan vastaisen varalle varautumissuunnitelman.

Lähteet
-------

1. 1 2  Stefanno Reinard Sulaiman: Millions affected by major blackout to be compensated: PLN *The Jakarta Post*.  5.8.2019. Viitattu 24.11.2019. (englanniksi)
2. 1 2 3  Adeline Tinessia: Why Java’s recent blackout illuminates a big problem *themonsoonproject.org*.  9.8.2019. Viitattu 25.11.2019. (englanniksi)
3. ↑  Major blackout hits Greater Jakarta, West Java on Sunday *The Jakarta Post*.  4.8.2019. Viitattu 24.11.2019. (englanniksi)
4. ↑  PLN Ungkap Penyebab Listrik Padam di Jakarta, Jabar, Banten *cnnindonesia.com*.  4.8.2019. Viitattu 24.11.2019. (indonesiaksi)
5. ↑  Yopi Makdori: PLN: Mati Lampu, Kami Minta Maaf *liputan6.com*.  4.8.2019. Viitattu 25.11.2019. (indonesiaksi)
6. 1 2  President Jokowi demands answers after massive Java island blackout *CNA*.  4.8.2019. Viitattu 25.11.2019. (englanniksi)[vanhentunut linkki]
7. ↑  Taufik Ismail: Listrik Padam di Jabodetabek, MRT Tutup Layanan untuk Sementara *Tribunnews.com*.  4.8.2019. Viitattu 4.8.2019. (indonesiaksi)
8. ↑  Lisa Kärnä: Indonesian pääkaupunki Jakarta pimeni *mtvuutiset.fi*.  4.8.2019. Viitattu 24.11.2019.
9. ↑  Reza Gunadha: Jakarta Sempat Blackout, Anies: Kereta MRT Gratis hingga Tengah Malam *suara.com*.  4.8.2019. Viitattu 25.11.2019. (indonesiaksi)
10. ↑  Sherly Puspita: Mati Listrik se-Jabodetabek, Jaringan Telepon Terganggu Halaman all *Kompas.com*.  4.8.2019. Viitattu 25.11.2019. (indonesiaksi)
11. ↑  Mati Listrik, Komunikasi Ponsel Ikut Lumpuh *inet.detik.com*.  4.8.2019. Viitattu 25.11.2019. (indonesiaksi)
12. ↑  Blackout causes citywide disorder *The Jakarta Post*.  4.8.2019. Viitattu 25.11.2019. (englanniksi)
13. ↑  Giri Hartomo: PLN: 21,3 Juta Pelanggan Terdampak Pemadaman Listrik Serentak *economy.okezone.com*.  5.8.2019. Viitattu 25.11.2019. (indonesiaksi)
14. ↑  Listrik Mati Lagi di Sebagian Jabodetabek Senin Pagi, Kapan Menyala? Pantau di Situs PLN *Tribunnews.com*.  5.8.2019. Viitattu 5.8.2019. (indonesiaksi)
15. ↑  Kurnia Sari Aziza: Listrik Padam, Lampu Merah Mati, Lalu Lintas di Jakarta Ruwet *Kompas.com*.  4.8.2019. Viitattu 25.11.2019. (indonesiaksi)
16. ↑  Massive blackout hits Indonesian capital *bbc.com*.  5.8.2019. Viitattu 25.11.2019. (englanniksi)
17. ↑  Ninis Chairunnisa: Ada 8 Kejadian Kebakaran di Jakarta Saat Listrik Padam *Tempo*.  5.8.2019. Viitattu 25.11.2019. (indonesiaksi)